Rođena 20. avgusta 1978. godine u Beogradu, opština Savski venac. Osnovnu školu pohađala u Sokocu, Sarajevu i u Šapcu (1985.- 1993.), a srednju Ekonomsku školu u Šapcu (1993.- 1997.), gde je stekla stepen pravni tehničar. Osnovne studije prava završila je u Novom Sadu na Pravnom fakultetu (1997.-2002.) čime je stekla visoko obrazovanje i zvanje diplomirani pravnik. Master studije je završila na Pravnom fakultetu Univerziteta u Beogradu (2009.- 2010.), smjer Upravno pravo, sa prosječnom ocjenom 10,00 u toku studija, čime stiče kvalifikaciju master pravnik. Doktorsku disertaciju na temu „Rešavanje u upravnim stvarima u visokom obrazovanju“ odbranila je 10.marta 2017. godine na Pravnom fakultetu Univerziteta u Nišu i time stekla naučni stepen doktora pravnih nauka, naučna oblast Javno pravo. Paralelno sa osnovnim studijama (2000.-2001.), stekla je diplomu specijalističkih univerzitetskih studija Univerziteta u Novom Sadu iz Ljudskih prava. U akademskoj zajednici je od 2011. godine kada je izabrana u zvanje višeg asistenta na Panevropskom univerzitetu Apeiron, a na istoj visokoškolskoj ustanovi je u junu 2017. godine izabrana u zvanje docenta. U julu 2019. godine izabrana je u zvanje docenta na užoj naučnoj oblasti Uprava i upravno pravo na Pravnom fakultetu Univerziteta u Istočnom Sarajevu, Bosna i Hercegovina. Obavljala je niz rukovodećih funkcija u lokalnoj samoupravi, na univerzitetu i u organima državne uprave. Autor je većeg broja naučnih i stručnih radova iz oblasti upravnog prava, upravnog procesnog prava i službeničkog prava. Učestvovala je u više od 20 projekata iz oblasti reforme visokog obrazovanja u BiH i bila član i predsjednik Grupe za praćenje reforme visokog obrazovanja (HERE BIH). Trenutno obavlja funkciju pomoćnika ministra za visoko obrazovanje u Ministarstvu za naučnotehnološki razvoj, visoko obrazovanje i informaciono društvo u Banjoj Luci gdje živi i radi. Majka je jednog djeteta.